Nuwe wet sal ANC volle beheer oor SAUK gee, sê DAFaith Muthambi. Foto: GCIS Phumzile van Damme, die DA-woordvoerder, het in ŉ verklaring gesê die wet wat deur Faith Muthambi, die minister van kommunikasie, voorgelê is, sal die regering volle beheer oor die nasionale uitsaaier gee. Volgens Van Damme is die wysigingswetsontwerp op die uitsaaiwese aan die nasionale vergadering voorgelê, “oënskynlik in die hoop dat dit ongesiens gedoen sal word”. Sy het gesê die wet sal die parlement se rol in die aanstelling van die SAUK se nie-uitvoerende raadslede verwyder. Die president sal nou die nie-uitvoerende raadslede aanstel op aanbeveling van die minister en nie die parlement nie. Die minister sal dan van raad bedien word deur ŉ “nomineringskomitee” wat sy self sal aanstel. Volgens die wet sal die getal nie-uitvoerende raadslede van 12 tot nege verminder word, die kworum sal van nege tot sewe verander en ŉ nuwe prosedure vir die raadslede se aanstelling, afdanking en bedanking sal ingestel word, het Van Damme gesê. “Die wysigingswetsontwerp op uitsaaiwese is doodgewoon slegte nuus vir Suid-Afrika se demokrasie. Dit sal die laaste oorblyfsels van onafhanklikheid van die SAUK verwyder en die weg oopstel dat dit ŉ propaganda-instrument vir die ANC-regering word onder die beheer van minister Muthambi,” het sy gesê. Sy het gesê die wetsontwerp tesame met die SAUK se akte van oprigting wat in September verlede jaar in die geheim deur Muthambi onderteken is, sal die minister van kommunikasie die reg gee om die SAUK-raad se magte te oorheers, wat beteken die ANC sal nou ten volle beheer oor die uitsaaier hê. Van Damme het gesê die DA sal die wetsontwerp ten sterkste teenstaan en alles in sy vermoë doen om te verhoed dat dit deel van die Suid-Afrikaanse wetgewing word.